***Doamnei Elena Deacu-Economedia,***

*Stimată doamnă,*

Referitor la solicitarea dumneavoastră privind un punct de vedere al INS cu privire la postarea în social media a domnului Dan Bucșa din data de 09.06.2022, intitulată **“***Cum să-ți furi căciula, varianta INS***”**, aducem următoarele precizări:

1. Seria ajustată sezonier a Produsului intern brut trimestrial se recalculează ori de câte ori apare o modificare în seria brută.

Astfel, seria ajustată sezonier a fost recalculată ca urmare a includerii estimărilor pentru trimestrul I 2022 cât și a schimbării modelului aplicat pentru ajustarea sezonieră.

În mod normal, indicii de volum, calculaţi faţă de trimestrul corespunzător din anul precedent, estimaţi pe seria brută si cei estimaţi pe seria ajustată sezonier trebuie să fie identici, sau foarte apropiaţi ca valoare, deoarece nu există efect sezonier atunci când ne comparăm cu același trimestru dintr-un an anterior.

În ultimele două-trei trimestre s-a observat că, indicele ajustat sezonier tinde să se depărteze tot mai mult, ca valoare, de cel neajustat. Deoarece s-a constatat că aceste diferențe s-au mărit prea mult, s-a decis schimbarea modelului de ajustare sezonieră. Noul model a fost ales pe baza analizelor mai multor modele, utilizând comparații între rapoartele anuale ale datelor ajustate sezonier și rapoartele anuale ale datelor neajustate.

1. La estimarea PIB, INS respectă întocmai prevederile Regulamentului (UE) nr. 549/2013 al Parlamentului European şi al Consiliului privind Sistemul european de conturi naţionale şi regionale din Uniunea Europeană.

Astfel, valoarea adăugată brută a ramurilor de activitate se estimează, în preţuri curente ca diferenţă între producţie şi consum intermediar. În preţuri constante, valoarea adăugată brută se calculează aplicând metoda „dublei deflatări”. Conform acestei metode, producţia şi consumul intermediar în preţuri constante se determină prin deflatarea valorilor în preţuri curente cu indici de preţ relevanţi pentru ramura respectivă, calculaţi şi diseminaţi conform programului de către INS (IPPI, IPC, indici de cost în construcţii, indici de preţ ai serviciilor, indici de câştig salarial, indici ai producţiei agricole). Valoarea adaugată brută în preţuri constante se calculează ca diferenţă între producţie şi consum intermediar în preţuri constante.

Deflatorul valorii adăugate brute este un indice rezultant, obţinut prin împărţirea valorii adăugate estimate în preţuri curente la valoarea adăugată brută în preţuri constante.

Prin urmare, postarea publicată poate avea consecințe deosebit de grave asupra imaginii Institutului Național de Statistică, afectând încrederea utilizatorilor de date în statistica oficială. De aceea, avem rugămintea să transmiteți punctul de vedere al INS publicului dumneavoastră și să aveți în vedere ca toate informațiile publicate de INS sunt preluate și verificate/validate conform unei metodologii agreate Eurostat.

Încredințăm publicul căruia vă adresați că, INS respectă și asigură îndeplinirea totală a principiilor fundamentale ale statisticii oficiale și că misiunea sa de informare corectă, nediscriminatorie și la timp a utilizatorilor de date reprezintă preocuparea constantă a întregului aparat statistic.

Reiterăm, de asemenea, că obiectivul principal al INS este acela de a produce şi disemina ca şi până în prezent date şi informaţii corecte, excluzând orice fel de imixtiune politică în activitatea institutului.

**Direcția de comunicare**